Zenia Stampe (RV), 2024-11-07:
Tak for det.
Vi bakker også begejstret og varmt op om det her lovforslag, som jo er en udmøntning af et fint forlig, vi selv har deltaget i.
Jeg vil bare sige i forhold til spil, at jeg ikke spiller, og at min familie ikke spiller – jo, vi spiller sådan noget Wordfeud på vores telefoner.
Vi er en ikkegamende familie, og så kunne man jo godt være supersnobbet og sige, hvad nu det er for noget, og at børnene også bare skal lære at slukke for den der iPad, computer eller telefon, eller hvor det er, de spiller.
Men det fylder mere og mere, og derfor bliver vi selvfølgelig også nødt til at spille en større rolle.
Det er jo virkelig et område, hvor Danmark kan tjene nogle skejser, men det handler jo nok så meget om den kulturelle del og måske mest i forhold til børnene.
Hvad er det, de sidder og bruger deres tid på?
Er der nogen spil, som danner dem med en horisont, som vi ønsker de skal få?
Det er måske det allervigtigste hensyn, så det ikke kun er – og nu lyder det måske som en dum kliché, og det er, fordi jeg ikke kender så meget til det marked – sådan nogle amerikanske skydespil, men at der også er andre typer spil.
Det ved jeg jo at der er.
Det er selvfølgelig det allervigtigste hensyn.
Det er da også fedt, hvis der er folk rundt i verden, der spiller danske spil og lærer om vikingerne – der var en her, der nævnte vikingerne – eller at det i det hele taget kommer ind i det, man kunne kalde vores dannelseshorisont.
Så der er bare kun plusser ved det her forslag og i det hele taget plus ved at satse på det her område fra dansk side, både for pengenes skyld – men det er måske det er mindst vigtige – men også i forhold til det mest vigtige, nemlig for danske børns skyld, og det næstvigtigste er så for dansk kultureksports skyld.
Der tror jeg måske, at jeg egentlig gerne vil give noget credit videre til nogle af dem, der har rejst den her dagsorden igen og igen.
Vi har haft den sådan lidt i forskellige former her i Folketinget, bl.a. med deltagelse af hr. Kim Valentin – og nu kan jeg altså ikke helt huske hvem af jer.
Vi har haft nogle debatter, hvor nogle af os – og jeg husker også ministeren – måske har været lidt virkelighedsfjerne, ikke?
Altså, det var noget, vi slet ikke skulle satse på; de der børn bare skulle bare ned og spille håndbold, som vi gjorde, da vi var børn.
Nu spillede jeg ikke håndbold, men så kunne de gå til ungdomspolitik eller sådan noget, ikke?
Og der vil jeg bare rose de mennesker, der har rejst den her dagsorden, måske ikke så meget for det med kultureksport osv., men jo for, at de har kunnet se, fordi deres egne børn har spillet og de måske også selv har spillet, at det ikke kun er en dårlig ting, og det er især ikke kun dårligt, hvis man sørger for, at der er nogle ordentlige spil, der indeholder nogle ordentlige opbyggelige værdier, måske endda noget, man kan kalde kunst.
Der vil jeg bare sige: Tak for jer!
Det synes jeg er et rigtig godt eksempel, og nu har vi lige tidligere i dag brugt 3 timer på at diskutere indfødsret og danske værdier stolpe op og stolpe ned, og det er vigtigt.
Der går bølgerne nogle gange lidt højt, og nogle gange kommer vi lidt langt fra hinanden.
Det her vil jeg bare sige er et eksempel på folkestyret, når det er rigtig, rigtig godt.
Man må jo egentlig også godt være meget uenige i folkestyret.
Det er jo også en del af demokratiet, men her synes jeg, at vi kan tale om det samarbejdende folkestyre, hvor der er nogle, der er gået foran med en fakkel, og så er vi andre, der efterhånden har måttet erkende, at det har de ret i.
Jeg vil sige, at jeg også har nogle i mit bagland, der presser mig i forhold til det, og det er måske ikke så meget, fordi de selv spiller, men fordi de udvikler spil og synes, at det her har været en overset dagsorden i mange år, og det har de jo sådan set haft ret i.
Tak til jer, der har været lidt foran på den her dagsorden.
Hvor er det godt, at vi kan blive enige om, at det her er vigtigt, uanset om det så er pengene eller værdierne, børnene eller de voksne, vi snakker om.